До 1906. Црна Гора није имала сопствену монету. На њеној територији у промету је био новац других држава, пре свега аустријски талијер, односно фиорин, а сви обрачуни су вршени у аустријској монети. И након Берлинског конгреса 1878. од крупног новца, осим аустријских, у земљи су циркулисали златни амерички долари које су слали исељеници, златни француски наполондори, италијанске златне лире, енглеске златне фунте, турске златне лире, немачке златне марке, руске златне рубље и друго, а њихов курс је Министарства финансија Црне Горе утврђивао према аустријском државном новцу и објављивао у службеном делу листа „Глас Црногорца”.